इलेक्सन आइल त पिंटू के मोबाइल में एतना मैसेज रोज गिरे लागल कि ऊ पोलिटिकल हो गइले।पहिले त कइयो दिन इहे झंखय में बीतल कि कुल नेतवन के हमार नंबर कइसे मिल गइल। एक ठे उम्मीदवार से पूछलें त बतवलस कि ओनकर पार्टी युवा लोगन के पार्टी हव, कुल नया वोट डलवइयन के खोज खबर रखैले। पिंटू कहलें कि चरखा जिन पढ़ावा, हम पहिली बेर जरूर ओट डालय जात हईं लेकिन समझ ल्या कि तोह लोगन के देखत देखत बुढ़ाय गयल हईं।
जल्दिए जेके देखा उहे जात पात, धरम से ऊप्पर उठिके विकास के गंगा बहावे के खातिर चोंकरै लागल। पिंटू रामनछत्तर काका के पढ़ल अखबार के भरोसे ना रहलें, ऊ पहिलहीं से जानत रहलें कि नेताजी लोगन कवन करम कइले के बाद अब गांव के उद्धार करै बदे आयल हउवें।
लउडस्पीकर के झांय झांय से कपार बत्थय लागल त ऊ रामनछत्तर काका से सलाह कइलें, ऐ काका, कुल नेतवा एक्के बतिया करत हवें केके ओट देवे के चाहीं? रामनछत्तर बड़ा खुस भइलें कि कवनो मामला में ओनकर पूछत्तर भइल। ऊ कहलें एमेले के मतलब जानयला। पिंटू के का पता कि एमेले का होला। काका बतवलें, एमेले लोगन के कुर्ता में कईयो गो पाकिट होला। एक बार जीत गइला के बाद, एतना माल मिलैला कि ऊ परेशान रहेंले कवने पाकिट में धरीं। एम्मे लेहीं कि एम्मे लेहीं। एही से ऊ लोगन के एम्मेले कहल जाला। बस पिंटू समझ गईलें और अगला दिन से निर्दल उम्मीदवार निफिक्किर के संगे प्रचार करे लगलें।
निफिक्किर के चुनाव चिन्ह गदहा मिलल रहे। ओनकर चर्चा ऐसे भइल के कि ऊ नामांकन करे बदे आपन गदहा लेके कचहरी में जात रहलें, अफसर रोक दिहलें। निफिक्किर ना मनलें त पुलिस ओनकर गदहा जब्त कय लिहलस। बस एही बात पर पिंटू ओनकर सपोर्टर हो गइलें। रामनछत्तर देखलें कि पिंटू निफिक्किर के गदहा हांकत हउवें त बड़ा नाराज भइलें, ओट खराब कइला के कवनो जरूरत नइखे। जहां घर भर ओट दिही तुहूं ओइजा दीहा, समझला।
पिंटू फट्ट देना चुनाव आयोग के चिट्ठी लिख दिहलें कि रामनछत्तर जी हम्मय अपनी मर्जी से वोट डालय से रोक रहल बाने, सरकार, जल्दी कार्रवाही कयल जाव। तबसे काका भतीजा में ठन गइल हव, गांव में नया राजनीति शुरू हो गइल हव। देखा अब चुनाव आयोग का फैसला देवेला।
bho_Deva bho_Deva bho_Deva bho_Deva bho_Deva